1.		Nadačná listina (§ 19 ods. 1 ObZ, § 5 ZoN)
Čl. I
Úvodné ustanovenia
Nadácia používa názov: „MINERVA 3000“
Sídlo nadácie: Vysokoškolská ul. č. 1, 010 26 Žilina
Nadácia sa uzatvára na dobu neurčitú
Čl. II
Verejnoprospešný účel nadácie
Účelom nadácie „MERVA 3000“ je:
–	propagácia a ochrana princípov slobody, právneho štátu a voľného trhu, podpora talentovaných študentov pri získavaní odborných zručností a znalostí,
–	podpora, nadväzovanie kontaktov a presadzovanie záujmov vzdelávacích inštitúcií s cieľom rozvoja vzdelanostnej ekonomiky,
–	vzdelávacie aktivity s cieľom zvyšovania informovanosti a skvalitnenia prípravy projektov v fondov EÚ,
–	organizovanie kontaktných stretnutí, seminárov a kongresov zameraných na podporu a zvyšovanie úrovne vzdelávania,
–	vydávanie a propagácia informačných a vzdelávacích materiálov a publikácií, podpora zdravého životného štýlu,
–	podpora projektov zameraných na rozvoj regionálnej dopravy a cestovného ruchu.
Čl. III
Zakladateľ
Zakladateľom nadácie je:
Meno a priezvisko:	Prof. Ing. Karol Nebeský, DrSc
Trvalé bydlisko:	010 01 Žilina, Gaštanová ul. č. 2033
Narodený:		22. 10. 1968
Rodné číslo:		681022/1234
Čl. IV
Nadačné imanie
Výška peňažného majetkového vkladu zakladateľa nadácie predstavuje sumu 6 638 € (šesťtisíc šesťstotridsaťosem eur)
Výška nadačného imania sa stanovuje na sumu 6 638 € (šesťtisíc šesťstotridsaťosem eur).
Čl. V
Orgány nadácie
a)	správna rada,
b)	dozorná rada,
c)	správca nadácie.
Správna rada je šesťčlenná a tvoria ju:	................................................................................................................................
Dozorná rada je trojčlenná a tvoria ju:	................................................................................................................................
Správca nadácie je:	Prof. Ing. Ján Danko, PhD.
Trvalé bytom:	010 01 Žilina, Severná ul. č. 5
Narodený:		11. 3. 1970
Rodné číslo:		700311/2568
Čl. VI
Hospodárenie nadácie
Na realizáciu stanoveného účelu a na jej činnosť sa budú získavať finančné prostriedky najmä z:
–	darov a príspevkov fyzických a právnických osôb,
–	výnosov z organizovania športových podujatí mladých talentovaných športovcov organizovaných nadáciou,
–	príjmov získaných z hospodárenia nadácie.
Čl. VII
Spôsob použitia výnosov z majetku a iných príjmov nadácie
a okruh osôb, ktorým ich možno poskytnúť
Výnosy z majetkov a z iných príjmov nadácie sú účelovo viazané a možno ich použiť len na realizáciu verejnoprospešného účelu podľa čl. II, najmä však na:
–	zabezpečenie činnosti nadácie,
–	odmeny za práce objednané nadáciou,
–	hotové výdavky spojené s výkonom prác pre nadáciu,
–	odmeny za správu nadácie a
–	náklady na udržanie a zhodnotenie majetku nadácie.
Výdavky na správu nadácie musí viesť nadácia samostatne.
Nadácia nemôže podnikať s výnimkou prenechania nehnuteľnosti do nájmu, organizovania spoločenských alebo športových podujatí, ak touto činnosťou účinnejšie využije svoj majetok a táto činnosť nie je v rozpore s verejnoprospešným cieľom nadácie.
Majetok nadácie sa nesmie použiť na financovanie činnosti politických strán a hnutí.
Nadácia hospodári podľa schváleného rozpočtu nadácie zostaveného na kalendárny rok a obsahujúceho všetky rozpočtové príjmy a výdavky nadácie.
Čl. VIII
Použitie nadačného imania
Majetok, ktorý tvorí nadačné imanie nemožno darovať, vložiť ako vklad do obchodnej spoločnosti, na zabezpečenie záväzkov nadácie ani na zabezpečenie záväzkov tretích osôb.
Nadácia je povinná uložiť peňažné prostriedky, ktoré sú súčasťou nadačného imania, na účet založený na účet v banke so sídlom v Slovenskej republike.
Peňažné prostriedky, ktoré sú súčasťou nadačného imania možno použiť len na kúpu štátnych dlhopisov a štátnych pokladničných poukážok, cenných papierov a nehnuteľností.
Čl. IX
Účelová viazanosť prostriedkov
Ak je hodnota daru vyššia ako 332 €, je nadácia povinná darcovi oznámiť spôsob použitia daru.
Ak darca poskytne dar na konkrétny verejnoprospešný účel, je nadácia povinná na tento účel ho použiť.
Fyzická alebo právnická osoba, ktorej nadácia poskytla prostriedky, je povinná použiť ich na účel, na ktorý jej boli poskytnuté, a na požiadanie nadácie preukázať, ako boli použité. V prípade porušenia tejto povinnosti je povinná prostriedky nadácie bezodkladne vrátiť.
Prostriedky nadácie, ktoré boli poskytnuté na verejnoprospešný účet, nemožno poskytnúť v prospech zakladateľa, správcu, členom správnej a dozornej rady a ani ich blízkym osobám.
Čl. X
Orgány nadácie
Správna rada nadácie
1.	Správna rada je najvyšším orgánom nadácie. Rozhoduje o základných otázkach nadácie, najmä
a)	volí a odvoláva predsedu a členov správnej rady, revízora (členov dozornej rady) a správcu nadácie,
b)	schvaľuje rozpočet nadácie,
c)	schvaľuje ročnú účtovnú závierku a výročnú správu nadácie,
d)	rozhoduje o zlúčení a zrušení nadácie,
e)	rozhoduje o zmenách v štatúte nadácie,
f)	vymenováva likvidátora,
g)	rozhoduje o zvýšení a znížení základného imania,
h)	rozhoduje o kúpe alebo predaji nehnuteľností nadácie,
ch)	rozhoduje o spôsoboch použitia prostriedkov nadácie a o tom, komu sa poskytnú; nemožno ich však poskytnúť zriaďovateľom a členom orgánov nadácie a ich blízkym osobám, ani členom orgánov právnických osôb, ktoré nadácii prostriedky poskytli,
i)	kontroluje prácu správcu, najmä prostredníctvom štvrťročne predkladaných správ o činnosti nadácie, ako aj ročnej účtovnej závierky a výročnej správy nadácie.
2.	Správna rada sa schádza pravidelne každé dva mesiace na svojich zasadnutiach, a tiež vždy, keď ju zvolá správca; ten ju zvolá vždy do 30 dní, ak o to požiada tretina členov správnej rady alebo dozorná rada.
3.	Správna rada sa uznáša nadpolovičnou väčšinou z prítomných členov, ktorých musí byť na zasadnutí viac ako polovica. Pri rovnosti hlasov rozhoduje hlas predsedu.
Súhlas nadpolovičnej väčšiny všetkých členov správnej rady je potrebný na
a)	voľbu a odvolanie predsedu správnej rady,
b)	voľbu a odvolanie správcu nadácie,
c)	prijatie rozhodnutia o zrušení a zlúčení nadácie,
d)	rozhodovanie o zmenách v štatúte nadácie.
4.	Členstvo v správnej rade je funkcia dobrovoľná a neplatená. Člen má nárok na náhradu hotových výdavkov, ktoré mu vznikli pri výkone tejto funkcie.
5.	Člen správnej rady nemôže byť členom dozornej rady, ani správcom tejto nadácie.
6.	Funkčné obdobie členov správnej rady je trojročné.
7.	Členstvo v správnej rade zaniká
a)	smrťou,
b)	uplynutím funkčného obdobia,
c)	odstúpením,
d)	odvolaním pre stratu voliteľnosti alebo pre nezáujem člena o prácu v správnej rade, za ktorý sa považuje neúčasť na troch po sebe idúcich zasadaniach.
Čl. XI
Dozorná rada
1	Dozorná rada je kontrolným orgánom nadácie, ktorý najmä
a)	preskúmava ročnú účtovnú závierku a výročnú správu o hospodárení a svoje vyjadrenia k nim predkladá správnej rade,
b)	kontroluje vedenie účtovných kníh a iných dokladov najmenej dvakrát ročne,
c)	navrhuje zvolanie mimoriadnej schôdze správnej rady, ak si to vyžaduje dôležitý záujem nadácie.
2.	Dozorná rada je trojčlenná a členstvo v nej je nezlučiteľné z členstvom v správnej rade alebo s funkciou správcu nadácie.
3.	Členstvo v dozornej rade je dobrovoľné a neplatené. Členovia majú nárok na náhradu hotových výdavkov, ktoré im pri výkone tejto funkcie vznikli.
Čl. XII
Správca nadácie
1.	Správcom nadácie (na prvé funkčné obdobie) je Prof. Ing. Ján Danko, PhD., Severná ul. č. 5, Žilina.
2.	Správca je štatutárnym orgánom nadácie, ktorý zriadi jej činnosť a koná v jej mene.
3.	Správca nadácie predkladá správnej rade návrh rozpočtu na schválenie na príslušný kalendárny rok, a to najneskôr mesiac pred začiatkom kalendárneho roku.
4.	Správca nadácie rozhoduje o všetkých záležitostiach nadácie, ak nie sú vyhradené do pôsobnosti iných orgánov.
5.	Správca nadácie môže požiadať predsedu správnej rady o zvolanie správnej rady.
6.	Správca nadácie je oprávnený zúčastňovať sa na rokovaní správnej rady s hlasom poradným.
7.	Funkčné obdobie správcu nadácie je trojročné. Návrh na jeho voľbu alebo odvolanie môže podať každý člen správnej rady alebo revízor (dozorná rada).
8.	Správcu odvolá správna rada, ak
a)	bol právoplatne odsúdený za trestný čin spáchaný v súvislosti s výkonom funkcie správcu alebo za úmyselný trestný čin,
b)	stratil spôsobilosť na právne úkony alebo jeho spôsobilosť na právne úkony bola obmedzená,
c)	o to sám požiada.
Správcu môže správna rada odvolať, ak
a)	nie je schopný podľa lekárskeho posudku zo zdravotných dôvodov vykonávať túto funkciu dlhšie ako pol roka,
b)	neplní povinnosti správcu a v určenej lehote neurobí nápravu ani po upozornení správnej rady.
9.	Správca nadácie nesmie byť členom správnej rady ani členom dozornej rady.
Zápisnice zo schôdzí orgánov nadácie sa uschovávajú počas troch rokov.
Výročná správa nadácie sa zverejňuje v okresných novinách.
Čl. XIII
Zrušenie nadácie
Nadácia sa zrušuje
a)	rozhodnutím správnej rady,
b)	rozhodnutím súdu o zrušení nadácie,
c)	vyhlásením konkurzu alebo zamietnutím návrhu na vyhlásenie konkurzu pre nedostatok majetku,
d)	dohodou zriaďovateľov o zrušení nadácie,
e)	rozhodnutím zriaďovateľa, ak je správna rada nefunkčná najmenej jeden rok,
f)	splnením verejnoprospešného účelu, na ktorý bola zriadená.
Čl. XIV
Zánik nadácie a spôsob majetkového vyrovnania
Nadácia zaniká dňom výmazu nadácie z registra nadácií. Na zrušenie nadácie s likvidáciou alebo bez likvidácie sa primerane použijú ustanovenia § 69 a nasl. ObchZ o likvidácii obchodných spoločností.
Likvidácia sa nevyžaduje, ak
–	majetok a záväzky nadácie po jej zániku prechádza na inú nadáciu,
–	sa zamietol návrh na vyhlásenie konkurzu pre nedostatok majetku,
–	po skončení konkurzu neostane žiaden majetok.
Žilina 15. 1. 2023	podpis zakladateľa
Poznámka
Nadácia je účelové združenie majetku, ktorý slúži na podporu verejnoprospešného účelu.
Právne postavenie nadácií upravuje zákon č. 34/2002 Z. z. o nadáciách a o zmene Občianskeho zákonníka v znení neskorších predpisov.
Pod pojmom verejnoprospešný účel rozumieme predovšetkým rozvoj duchovných a kultúrnych hodnôt, realizácia a ochrana ľudských práv alebo iných humanitných cieľov, ochrana a tvorba životného prostredia, zachovanie prírodných hodnôt, ochrana zdravia, práv detí a mládeže, rozvoj vedy, vzdelania a telovýchovy. Pod tento pojem je treba takisto zahrnúť aj individuálne určenú humanitnú pomoc pre jednotlivca alebo pre skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou.
Majetok nadácie tvorí nadačné imanie, nadačný fond a ostatný majetok nadácie.
Nadácia tvorí povinne nadačné imanie v minimálnej výške 6 638 €, vklad jednotlivých zakladateľov je minimálne 663 €. Základnú hodnotu imania môžu tvoriť len peňažné vklady alebo nehnuteľnosti. Hodnotu prevyšujúcu 6 638 môžu tvoriť aj hnuteľné veci, cenné papiere, ako aj iné majetkové práva a hodnoty.
Nadácia sa zakladá nadačnou listinou podpísanou všetkými zakladateľmi. Pravosť podpisov všetkých zakladateľov musí byť úradne osvedčená. Nadáciu môže založiť aj jeden zakladateľ; pravosť jeho podpisu musí byť úradne osvedčená. Po zápise nadácie do registra nie je možné meniť, vymazať alebo doplniť zakladateľa.
Jej obsahom je 
a)	názov a sídlo nadácie,
b)	verejnoprospešný účel, ktorý nadácia bude podporovať,
c)	meno a priezvisko (názov), rodné číslo (identifikačné číslo organizácie) a adresu trvalého pobytu (sídlo) všetkých zakladateľov,
d)	hodnota nadačného imania,
e)	hodnota a predmet majetkového vkladu, ktorý každý zakladateľ vložil do nadačného imania pri založení nadácie,
f)	doba, na akú sa nadácia zriaďuje,
g)	počet členov orgánov nadácie, dĺžka funkčného obdobia a spôsob ich voľby,
h)	spôsob zvolávania, hlasovania a rokovania orgánov nadácie,
i)	meno, priezvisko, rodné číslo a adresa trvalého pobytu alebo dlhodobého pobytu prvého správcu nadácie a prvých členov ďalších orgánov nadácie, ak sú ustanovené,
j)	podmienky nakladania s majetkom nadácie,
k)	určenie okruhu osôb, ktorým sa poskytujú prostriedky nadácie,
l)	podmienky poskytovania prostriedkov nadácie tretím osobám,
m)	ďalšie náležitosti, ak ich zakladateľ považuje za potrebné uviesť.
Nadačný fond predstavuje majetkový celok, ktorý však nemá právnu subjektivitu. Vytvára sa pri existujúcej nadácii na plnenie vopred určeného verejnoprospešného účelu. Tvorí sa buď rozhodnutím správnej rady alebo spolu s inými subjektmi zmluvou o vytvorení nadačného fondu.
Podstatné náležitosti zmluvy o zriadení nadačného fondu sú:
•	zmluvné strany,
•	názov nadačného fondu,
•	doba, na ktorú je zriadený,
•	účel,
•	odmena nadácie (ak bola dohodnutá),
•	podmienky použitia prostriedkov nadačného fondu,
•	pravidlá rozdelenia prostriedkov fondu,
•	náležitosti záverečnej správy o použití financií (ak bol fond zriadený na dobu dlhšiu ako rok alebo na dobu neurčitú),
Správa nadačného fondu je zásadne zverená existujúcej nadácii.
Nadácia vzniká zápisom do registra nadácií, ktorý vedie Ministerstvo vnútra SR. K návrhu na zápis nadácie do registra musí byť priložená nadačná listina v dvoch vyhotoveniach, písomné vyhlásenie správcu nadácie o splnení peňažného vkladu zakladateľom, písomné vyhlásenie zakladateľa, že do nadačného imania vkladá nehnuteľnosť a písomné vyhlásenie zakladateľa o konečnom užívateľovi výhod. Upozorňujeme, že pravosť podpisu musí byť úradne osvedčená a údaje správcu nadácie potrebné na vyžiadanie výpisu z registra trestov.